L-UE hija impenjata li żżomm ordni legali għall-ibħra u l-oċeani bbażata fuq il-prinċipji tal-liġi internazzjonali, kif rifless b'mod partikolari fil-Konvenzjoni tan-Nazzjonijiet Uniti dwar id-Dritt tal-Baħar (UNCLOS). Dan jinkludi ż-żamma tas-sikurezza, is-sigurtà, u l-kooperazzjoni marittimi, il-libertà tan-navigazzjoni u t-titjiriet li jgħaddu minn fuq. Mingħajr ma tieħu pożizzjoni dwar il-pretensjonijiet fir-rigward ta' territorji tal-art u tal-ispazju marittimu fil-Baħar taċ-Ċina tan-Nofsinhar, l-UE tħeġġeġ lill-pretendenti kollha biex isolvu t-tilwim b'mod paċifiku, jiċċaraw il-bażi tal-pretensjonijiet tagħhom u jsegwuhom skont il-liġi internazzjonali inkluża l-UNCLOS u l-proċeduri tal-arbitraġġ tagħha. L-UE tinsab imħassba dwar l-iskjerament ta' missili fuq gżejjer fil-Baħar taċ-Ċina tan-Nofsinhar. L-iskjerament temporanju jew permanenti ta' forzi jew tagħmir militari fuq elementi marittimi kkontestati li jaffettwa s-sigurtà reġjonali u li jista' jkun ta' theddid għal-libertà tan-navigazzjoni u tat-titjiriet li jgħaddu minn fuq, huwa ta' tħassib kbir. Għaldaqstant, l-UE tappella lill-pretendenti kollha biex jevitaw il-militarizzazzjoni fir-reġjun, l-użu jew it-theddid tal-forza, u biex jastjenu minn azzjonijiet unilaterali. L-UE tħeġġeġ iżjed involviment f'miżuri għat-tisħiħ tal-fiduċja li jfittxu li jsawru l-fiduċja u s-sigurtà fir-reġjun. L-UE tappoġġa bis-sħiħ il-proċessi reġjonali mmexxija mill-ASEAN u qed tistenna b'interess il-konklużjoni rapida tat-taħditiet dwar 'Kodiċi ta' Kondotta' li ser ikompli jappoġġa l-ordni reġjonali u internazzjonali bbażata fuq ir-regoli. F'dan ir-rigward, l-UE ttenni l-offerta tagħha li tikkondividi l-aħjar prattiki dwar is-sigurtà marittima. Il-Pajjiżi Kandidati l-Montenegro* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiż tal-EFTA l-Liechtenstein, membru taż-Żona Ekonomika Ewropea, kif ukoll ir-Repubblika tal-Moldova jallinjaw ruħhom ma' din id-dikjarazzjoni. * Il-Montenegro u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.